اکرم ؔقریشی

1939ء تا2008ء

اپنے زمانے دے معروف عروضدان اکرم قریشی(مرحوم)1939ء کوں حافظ غلام رسول دے گھر مانہ احمدانی اچ پیدا تھئے،ابتدائی تعلیم مانہ احمدانی اچ مڈل تک حاصل کیتی تے ول بعد اچ درس نظامی دی تعلیم وی اپنے بزرگ وار توں حاصل کریندے رہ گئے۔جڈاں جو 1960ء کنوں حافظ غلام رسول (والدِ محترم ) دی رہنمائی وچ اپنی شاعری دا آغاز کیتا ۔ اکرم قریشی ہک ہمہ جہت شاعر و ادیب ہن ، خصوصاََ شعری ادب دی ترویج و ترقی واسطے  انہاں تنقید دے میدا ن اچ مجاہدانہ کر دار ادا کیتا۔سرائیکی تے اردو دے قادر الکلام شعراء مثلاََ کیفؔ انصاری، احمد خان طارقؔ، سفیرؔ لاشاری، تے بئے کئی نامور شعراء دیاں کتاباںتے اپنے تنقیدی پمفلٹ شائع کر کے انہاندے خامیاں دی نشاندہی ضرور کیتی ہے ۔مگر طنز و تکبر تے تیز و تند لہجے نال ۔ جیندی وجہ توں شعراء کوں قائل کرن دے بجائے انہاں دے نال خواہ مخواہ دی مخالفت ونج بیٹھے۔

ہم کہاں کے دانا تھے اور کس ہنر میں یکتا تھے

بے سبب ہوا غالبؔ دشمن آسماں اپنا

جتھوں تک قریشی صاحب د ی شاعری دا تعلق ہے تاں انہاں ڈوجھیاں صنفاں دے نال نال غزل وی خوب لکھی ہے ۔آپ دیاں خوبصورت ڈو عدد غزلاں پیش ِ خدمت ہن۔

 (1) غزل 
او گھڑی چنگی نظر دی ہے عمر ساری کنوں

جاں مٹھل گالھیں کریندے جھات پا باری کنوں 

حُسن دے انداز دلڑی کوں مسا کر سٹ گئے

فائدہ کیا تھیا مسائیں یار دی یاری کنوں

اکھ شکستی مونجھ دی تے دل شکستی تانگھ دی

تھیوے چھٹکارا خدا وا سخت لاچاری کنوں

ڈھیر حسرت، ڈھیر ڈکھ ہن درد و غم کیویں سہاں

حالِ دل پچھدا نہ کوئی ، ہجر دی ماری کنوں

کر ویسی اکرم اؔثر ہک ڈینہ ،بدلدے وقت تے 

دھوں نکلدا ہے جو میڈی، آہ تے زاری کنوں

 (2)غزل 

سجن تیکوں صنم آکھاں مسیحا دلربا آکھاں

مٹھل چوڈی دا چن آکھاں ، عجب مظہر خدا آکھاں

کتابی چہرہ مصحف ہے، سہانے خال نقطے ہن

تے پلکاں زیراں زبراں ہن ثواب ایندا لقا آکھاں

نگاہِ ناز نیزہ ہے تے چشماں تیز تیغاں ہن

تے ڈو ابرو کٹاراں ہن کرشمے کوں قضا آکھاں

دہن دروازہ جنّت ہے تے عارض عرش اولیٰ ہن

صفا گردن صبح صادق، نظارہ دلکشا آکھاں

عجب ہے خوش نما بینی، ڈٹھیں رب یاد آندا ہے

ہے کھاڈی روہ نصری دا تے لب آبِ بقا آکھاں

صنوبر قد قیامت ہے ،نزاکت ناز آفت ہے

حسن بے مثل ہے اکرم ؔکراں تعریف کیا آکھاں

٭٭٭